L-Unjoni Ewropea tfakkar fir-relazzjonijiet mill-qrib tagħha ma' Hong Kong taħt il-prinċipju ta' "pajjiż wieħed, żewġ sistemi" u l-interess qawwi tagħha fl-istabbiltà u l-prosperità kontinwi tiegħu. Għall-aħħar xahrejn, għadd kbir ta' ċittadini kienu qed iħaddmu d-dritt fundamentali tagħhom ta' assemblea. Madankollu, dan l-aħħar kien hemm għadd dejjem akbar ta' inċidenti vjolenti mhux aċċettabbli, b'riskji ta' aktar vjolenza u instabbiltà. Huwa kruċjali li jkun hemm trażżin, tiġi rrifjutata l-vjolenza, u jittieħdu passi urġenti biex is-sitwazzjoni ma tkomplix tiggrava. Huwa essenzjali proċess ta' djalogu inklużiv u b'bażi wiesgħa, li jinvolvi l-partijiet interessati ewlenin kollha. Il-libertajiet fundamentali, inkluż id-dritt ta' assemblea paċifika, u l-grad għoli ta' awtonomija ta' Hong Kong taħt il-prinċipju ta' "pajjiż wieħed, żewġ sistemi", huma mnaqqxa fil-Liġi Bażika u fi ftehimiet internazzjonali u jridu jibqgħu jiġu rispettati. Il-Pajjiżi Kandidati r-Repubblika tal-Maċedonja ta' Fuq*, il-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA, l-Iżlanda, il-Liechtenstein u n-Norveġja, membri taż-Żona Ekonomika Ewropea, jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.